Közel 100 milliárdos mínusznál járnak idén az abszolút hozamú alapok - Portfolio.hu
Befektetés 2019. június 18. 08:08
Május az első olyan hónap az évben, amikor csökkent a hazai befektetési alapokban lévő pénz. A kategóriák közül az abszolút hozamú alapokból áramlott ki a legtöbb tőke, ezeket a kötvény és vegyes alapok követték. A befektetési alapok kezelt vagyonának visszaesése összefügghet a június elejétől vehető Magyar Állampapír Plusz iránt mutatott fokozott kereslettel.
Idén május az első olyan hónap, amikor csökkent a hazai befektetési alapokban kezelt vagyon. A BAMOSZ friss statisztikái szerint május végén az alapokban 6351 milliárd forintnyi vagyon volt, ez közel 28 milliárddal kevesebb, mint egy hónappal ezelőtt.
A kezelt vagyon visszaesésében az értékesítés és a hozamok is szerepet játszottak. A nettó értékesítés múlt hónapban 9 milliárdos mínusznál állt meg, tehát több papírt váltottak vissza, mint amennyit vettek. Ehhez jött még hozzá hozamoldalon egy közel 19 milliárd forintos mínusz.
Valószínűleg a június elejétől vehető Magyar Állampapír Plusznak is lehetett hatása a befektetési alapok iránti kereslet visszaesésére, a legnagyobb tőkekivonást májusban az abszolút hozamú alapok szenvedték el 26 milliárddal, ezt követték a kötvény, majd a vegyes alapok.
Ezzel párhuzamosan a zártkörű alapok vonzották a legtöbb pénzt 13,2 milliárddal, és csak őket követék az ingatlanalapok 12,7 milliárddal.
Ezzel a főbb alapkategóriák összesített nettó értékesítése összességében még pozitív idén eddig, a pénzpiaci és kötvényalapok közötti átrendeződéstől eltekintve még mindig az ingatlanalapoké a legkeresettebb kategória, de nem sokkal maradnak el mögöttük a vegyes alapok sem.
Címlapkép: Getty Images/ Bloomberg